Иван Вазов
Вечер

chitanka.info

Ясно слънце веч преваля

        тъмните гори

и небето то запаля

        с огнени зори.

Дневний крясък умалява,

        бяга летний пек

и дървенцата развява

        ветрец тих и лек.

Птичките по-звучно пеят,

        трепкат си крила,

агънцата милно блеят,

        скачат по поля.

В тоя час, кога се скрива

        дневната звезда,

ти излазяш по-красива

        с менци за вода.

Между другите жени си

        най-прекрасна ти;

те цветя са, ала ти си

        роза, що цъфти.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.